Debi Gliori

Debi Gliori (s. 1959 Glasgow, Skotlanti, Britannia) on brittiläinen lasten- ja nuortenkirjailija ja kuvittaja. Hän on kirjoittanut muun muassa lempeän "Karhuherra"-lastenkirjasarjan ja Strega-Borgian perheen synkistä vaiheista kertovan, mustan huumorin täyttämän "Magiaa"-fantasiasarjan.
Elämä.
Gliori oli glasgowlaisen perheen ainoa lapsi. Hän kävi yksityistä katoliista tyttökoulua. Koulunkäynti ei ollut menestys, ainoan lapsen ei ollut helppo sopeutua, ja toverit välttelivät häntä. Hän viettikin enimmän aikansa piirrellen tai kirjoittaen tarinoita. Gliori uppoutui tarinoiden maailmaan, joista hän tuntui löytävän oman itsensä.
Gliori alkoi kirjoittaa lastenkirjoja vuonna 1976. Hän kävi taidekoulua Edinburghissa (Edinburgh College of Art) vuosina 1979–1984. Kouluaikana hän sai apurahan, jonka turvin saattoi opiskella vuoden Milanossa. Gliori sanoo taidekoulun olleen hyväksi hänen piirustustaidoilleen mutta ei juuri itseluottamukselleen. Vuodesta 1984 eteenpäin Gliori on toiminut freelancerina.
Kahden epäonnistuneen avioliiton jälkeen Gliori on onnellisesti naimisissa ja hänellä on viisi lasta (vuoteen 2005 mennessä). Gliori kokkailee, käy kuntosalilla ja hänellä on kultainennoutaja.
Ura.
Gliorin mukaan yksinäinen lapsuus kirjojen parissa valmisti häntä kirjailijan uraan: kirjailija viettää aikaa vuosikaudet yksinäisyydessä käyden keskusteluja ihmisten kanssa, joita ei ole olemassa. "Se on sellainen hulluuden muoto, josta maksetaan." Tosin uran alkupuolella palkkaa ei niinkään tullut. "Söimme linssejä, katselimme talvisaikaan hengityksemme huuruamista talon "sisäpuolella" ja vedimme vain lisää villapaitoja ylle." Gliori kertoo kärsineensä taiteensa vuoksi ahtautta, vilua ja nälkää. 
Menestyksen karttuessa olot paranivat. Gliori työskentelee omassa studiossaan maaseudun hiljaisuudessa ja rauhassa. Studio sijaitsee puutarhassa ja sen ikkunoista on kuvauksellinen näköala. – Mutta ikkunoiden edessä on verhot, eikä ympärillä ole mitään, mikä veisi huomion työstä. Gliori vain odottaa, että näkisi tarinan hahmot päässään. Sitten hän kirjoittaa, lukee, kirjoittaa jälleen, pitkästyy, kirjoittaa ja jossakin vaiheessa tarinan hahmot tulevat ihmettelemään tätä touhua. Gliori omien sanojensa mukaan kuuntelee piirtäessään kovaäänistä musiikkia huojuen ympäriinsä, ja kirjoittaa kirjansa täytekynällä. Gliori on vastaanottanut teoksistaan palkintoja, muun muassa "Karhuherran urotyö" -kirjasta.
Teokset.
Gliorin tuotannon pääosa koostuu lasten kuvakirjoista, jotka hän on sekä kirjoittanut että kuvittanut. Tarinat ovat lämminhenkisiä ja perhekeskeisiä. Vanhemman ja lapsen suhde on vahvasti läsnä. Tarinoiden hahmot ovat eläinmaailmasta, päähenkilöt usein karhuja tai kaneja. Gliori on kuvittanut tarinansa lämpimästi ja runsain yksityiskohdin, joka näkyy paitsi esineistössä, myös kodintekstiilien kauniissa kuvioinneissa.
"Magiaa"-sarja, joka on tarkoitettu noin varhaisteini-ikäisille ja sitä vanhemmille, on mustan huumorin kyllästämää ja taiantäyteistä fantasiaa. Myös sen keskipisteenä on perhe, skotlantilaisessa linnanrötiskössä StregaSchlossissa asuvat Strega-Borgiat. Perheen arkihuolien ja -elämän ohella tarinat täyttyvät omaperäisestä huumorista, oudoista kotieläimistä (griippi, lohikäärme, Jeti jne.), enemmän ja vähemmän hyödyllisestä palvelusväestä, pirullisista juonista sekä niin maanpäällisistä kuin maanalaisistakin vihollisista. Sarja ei varsinaisesti ole kuvitettu, mutta joka luvun alkuun Gliori on piirtänyt kuvan.
Sarja on saanut hyviä arvosteluja ja ollut palkintoehdokkaana. Gliorin sanotaan suodattaneen Roald Dahlin ja Charles Addamsin omalaatuisen huumorinsa läpi ja tarjoilevan kirjansa ("Magiaa millin tarkkuudella") piikikkäänä ja hauskana farssina.
Suomennettu tuotanto.
Magiaa-sarja.
v Magiaa mafian tahtiin "(Deep Fear, 2006)". Suom. Marja Helanen-Ahtola, 2007, WSOY 
Sarja on julkaistu englanniksi nimillä "Pure Dead series" ja "The Strega Borgia Chronicles". Sarjan (englanninkielisen version) katsotaan koostuvan kahdesta trilogiasta nimiltään "Pure Dead" ja "Deep". Kolmesta jälkimmäisestä teoksesta käytetään myös nimiä "Pure Dead Trouble", "Pure Dead Batty" ja "Pure Dead Frozen".